ለኢትዮ-ኤርትራ የሰላም ስምምነት ስኬት ድጋፏን እንደምታደርግ የተባበሩት አረብ ኤሚሬቶች አረጋገጠች
በኢትዮጵያና ኤርትራ መካከል የተደረሰው ስምምነት በቀጠናው ሰላም ለማረጋገጥ እንደሚያስችል ተገለፀ።በትናንትናው ዕለት በኢትዮጵያ፣ ኤርትራና የተባበሩት አረብ ኤሚሬቶች መሪዎች የተሳተፉበት የሶስትዮሽ ጉባኤ በአቡዳቢ ተካሄዷል።በዚህ የሶስትዮሽ ጉባኤ ላይ የኢፌዴሪ ጠቅላይ ሚኒስትር ዶክተር አብይ አህመድ፣ የኤርትራው ፕሬዚዳንት ኢሳያስ አፈወረቂ እና የተባበሩት አረብ ኤሚሬቶች ልዑል አልጋወራሽ ሼክ መሐመድ ቢን ዛይድ አል ነኸያን ተገኝተዋል።ይህን አስመልክቶ የተባበሩት አረብ ኤሚሬቶች አልጋወራሽ ሼክ መሐመድ ቢን ዛይድ አል ነኸያን፥ የመሪዎቹ ቁርጠኝነትና የደረሱበት የሰላም ስምምነት በማድነቅ ልማት፣ ሰላም እና ብልፅግና በሀገራቱ እንዲኖር ያላቸውን ፍላጎት ያሳየ ነው ብለዋል። የተባበሩት አረብ ኤሚሬቶች ከኢትዮጵያና ኤርትራ ጋር ላላት ግንኙነት ልዩ ትኩረት እንደምትሰጥና ስምምነታቸው ሰላምና ልማትን በማምጣት ቀጠናውን ለማረጋጋት እንደሚረዳም ጠቁመዋል።ኢትዮጵያና ኤርትራ ግንኙነታቸውን ለማሻሻልና አለም አቀፍ ህጎችን ለማክበር የደረሱበትን የሰላም ስምምነት የተባበሩት አረብ አምሬቶች እንደምትደግፍ አስታውቀዋል።የሁለቱን ሀገራትና የአካባቢውን ሰላም፣ ደህንነት እና ልማት ለማረጋገጥ እንዲሁም ዜጎቻቸውን ተጠቃሚ ለማድረግ የአለም አቀፉ ማህበረሰብ ድጋፍ እንዲያደርግም ጥሪ አቅርበዋል።ጠቅላይ ሚኒስትር ዶክተር አብይ አህመድና ፕሬዚዳንት ኦሳያስ አፈወርቂ ሁለቱ ሀገራት የሰላም ስምምነት ላይ እንዲደርሱ ጥረት ላደረጉት የሳዑዲ አረቢያ ንጉስ ሳልማን ቢን አቡድላዚዝ እና ለተባበሩት አረብ ኤሚሬቶች ልዑል አልጋወራሽ ሼክ መሐመድ ቢን ዛይድ አል ነኸያን ምስጋና አቅርበዋል።በሶስትዮሽ ውይይት ላይ የሶስቱ ሀገራት የኢንቨስትመንት ግንኙነት እንዲሁም ቀጠናዊ ጉዳዮች ተነስተዋል።በወቅቱም ጠቅላይ ሚኒስትር ዶክተር አብይ አህመድ እና የኤርትራው ፕሬዚዳንት አቶ ኢሳያስ አፈወርቂ በኢትዮጵያና ኤርትራ መካከል ታሪካዊ የሰላም ስምምነት እንዲደረስ ላበረከቱት አስተዋፀኦ የተባበሩት አረብ ኤሚሬቶች አልጋወራሽ ሼክ መሀመድ ቢን ዛይድ አል ነኸያን የሀገሪቱን ከፍተኛ ፕሬዚዳንታዊ ሜዳሊያ ተሸልመዋል።(ኤፍ.ቢ.ሲ)